NARIADENIE KOMISIE (ES) č. 97/2008
z 1. februára 2008,
ktorým sa stanovuje doplnkové množstvo surového trstinového cukru s pôvodom zo štátov AKT a Indie na dodávky do rafinérií v hospodárskom roku 2007/2008
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 318/2006 z 20. februára 2006 o spoločnej organizácii trhov v sektore cukru (1), a najmä na jeho článok 29 ods. 4 druhý pododsek, keďže:
keďže:
(1)
V článku 29 ods. 4 nariadenia (ES) č. 318/2006 sa ustanovuje, že počas hospodárskych rokov 2006/2007, 2007/2008 a 2008/2009 sa s cieľom zabezpečiť adekvátne dodávky pre rafinérie Spoločenstva pozastavuje uplatňovanie dovozného cla na doplnkové množstvo dovezeného surového trstinového cukru s pôvodom zo štátov uvedených v prílohe VI k uvedenému nariadeniu.
(2)
Toto doplnkové množstvo sa vypočíta v súlade s článkom 19 nariadenia Komisie (ES) č. 950/2006 z 28. júna 2006, ktorým sa na hospodárske roky 2006/2007, 2007/2008 a 2008/2009 ustanovujú vykonávacie opatrenia na dovoz a rafináciu produktov zo sektora cukru v rámci určitých colných kvót a preferenčných dohôd (2), na základe odhadu podrobnej bilancie dodávok surového cukru pre Spoločenstvo. Bilancia na hospodársky rok 2007/2008 poukázala na potrebu dovozu doplnkového množstva surového cukru, aby sa tak uspokojili potreby dodávok do rafinérií Spoločenstva.
(3)
V nariadení Komisie (ES) č. 1545/2007 z 20. decembra 2007, ktorým sa stanovuje doplnkové množstvo trstinového cukru s pôvodom zo štátov AKT a Indie na dodávky do rafinérií v lehote od 1. októbra 2007 do 30. septembra 2008 (3), sa stanovuje prvé doplnkové množstvo 80 000 ton s cieľom uspokojiť najnaliehavejšie potreby dodávok pre prvé mesiace hospodárskeho roka 2007/2008. V rámci dohôd o hospodárskom partnerstve bude dodatočný prístup na trh s cukrom len v hospodárskom roku 2008/2009. Zodpovedajúca dodávka surového cukru pre rafinérie za hospodársky rok 2007/2008 teda závisí od dostupnosti doplnkových množstiev. Na zabezpečenie tejto dodávky je vhodné vyčleniť doplnkové množstvo 120 000 ton cukru za hospodársky rok 2007/2008.
(4)
Táto adekvátna dodávka do rafinérií sa môže zaručiť, iba ak sa budú dodržiavať tradičné vývozné dohody medzi oprávnenými krajinami. Je preto potrebné rozčlenenie medzi oprávnenými krajinami alebo skupinami oprávnených krajín. Pre Indiu sa vyčleňuje 4 000 ton. Takto sa doplnkové množstvo pre Indiu za hospodársky rok 2007/2008 zosúladí s jej podielom na celkovom doplnkovom množstve v hospodárskom roku 2006/2007. Zostávajúce množstvo by sa malo vyčleniť pre štáty AKT, ktoré sa kolektívne rozhodli zaviesť medzi sebou postupy prideľovania množstiev s cieľom zaistiť vhodné dodávky pre rafinérie.
(5)
Opatrenia stanovené v tomto nariadení sú v súlade so stanoviskom Riadiaceho výboru pre cukor,
PRIJALA TOTO NARIADENIE:
Článok 1
Dodatočne k množstvám ustanoveným v nariadení (ES) č. 1545/2007 sa na hospodársky rok 2007/2008 stanovuje doplnkové množstvo 120 000 ton doplnkového trstinového cukru v ekvivalente bieleho cukru:
a)
116 000 ton cukru vyjadrených v bielom cukre s pôvodom zo štátov uvedených v prílohe VI k nariadeniu (ES) č. 318/2006 okrem Indie;
b)
4 000 ton cukru vyjadrených v bielom cukre s pôvodom z Indie.
Článok 2
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 1. februára 2008